Hammerfest kirke

Hammerfest kirke er en modernistisk kirke i armert betong fra 1961 i Hammerfest kommune. Kirken er tegnet av Hans Magnus og har rundt 400 plasser. Den er utsmykket av kunstneren Jardar Lunde. Det har stått fem tidligere kirker i Hammerfest, der alle ble ødelagt av brann, den siste under tvangsevakueringen og nedbrenningen av Finnmark og Nord-Troms. Magnus tegnet kirken etter inspirasjon av fiskehjell som blir brukt til å tørke fisk i Nord-Norge. Den er bygd som langkirke med et smalt kor i øst og tårn i vest. I vestenden i kirkeskipet er det et orgel som er bygd av Marcussen & Søn i 2010. Dette avløste et Jørgensen-orgel fra da kirken var ny. I kjelleretajsen er et tidligere tilfluktsrom omgjort til menighetslokaler, noe som ble gjort på dugnad i 1979. Kirken har også et sidekapell som blir brukt til menighetsaktiviteter. Den største kirkeklokka har vært i den tidligere Hammerfest kirke fra 1893. Utsmykning Det meste av utsmykning i kirken er gjort av Jardar Lunde. Over alteret er det et trekantet glassmaleri som viser sentrale elementer i kristen lære, og samtidig er både formen på glassmaleriet og motivene et uttrykk for treenigheten. Glassmaleriet viser Gud Fader, Jesus Kristus og Den hellige ånd. Under glassmaleriet er det en mosaikk fra 1972 i norsk naturstein. Mosaikken viser ulike hendelser fra påskefortellingen. Alteret er utsmykket med et kors og et antemsale i glassmosaikk. På sideveggene i kirkeskipet er det glassmosaikker som fremstiller ulike kristne symboler. Fronten på orgelgalleriet er utført av Eva og Knut Arnesen. Det er 11 tresnitt som viser fire tidligere kirker i Hammerfest, to gravkapeller i byen, Moses, apostelen Peter og Maria med Jesusbarnet, Lars Levi Læstadius og Thomas von Westen. Øvrig kunst I sidekapellet står en altertavle fra den første kirken i Hammerfest. Altertavlen er fra 1623, og er tredelt. Det sentrale motivet er Jesus på korset, og i sidefeltene er Maria og apostelen Johannes. I kapellet er det også to lysekroner fra midten av 1700-tallet. Referanser Eksterne lenker Arkitekturguide for Nord-Norge og Svalbard (no) «Hammerfest kirke». Kulturminnesøk. Riksantikvaren – Direktoratet for kulturminneforvaltning. (no) «Hammerfest kirke». Kirkesøk. Den norske kirke.